CELEX: 32021D0617(03)
Language: lv
Date: 2021-05-12 00:00:00
Title: Komisijas Lēmums (2021. gada 12. maijs) par pētniecības un inovācijas pamatprogrammas “Apvārsnis Eiropa” Eiropas Pētniecības padomes nodibināšanu un Lēmuma C(2013) 8915 atcelšanu 2021/C 234 I/03

17.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  CI 234/5
               
            
         KOMISIJAS LĒMUMS
         (2021. gada 12. maijs)
         par pētniecības un inovācijas pamatprogrammas “Apvārsnis Eiropa” Eiropas Pētniecības padomes nodibināšanu un Lēmuma C(2013) 8915 atcelšanu
         (2021/C 234 I/03)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Lēmumu 2021/764/ES, ar ko izveido īpašo programmu, ar kuru īsteno Pētniecības un inovāciju pamatprogrammu 2021.–2027. gadam “Apvārsnis Eiropa”, un jo īpaši tā 8. panta 1. un 2. punktu,
         tā kā:
         
                     (1)
                  
                  
                     Lai nodrošinātu atbilstoši Padomes Lēmumam 2013/743/ES (1) veikto darbību un pasākumu nepārtrauktību, Eiropas Pētniecības padomei (“EPP”), kas ar šo lēmumu tiek nodibināta “Apvāršņa Eiropas” I pīlāra “Zinātnes izcilība” darbību īstenošanai, jānomaina EPP, kas nodibināta ar Komisijas Lēmumu (2013. gada 12. decembris), ar ko izveido Eiropas Pētniecības padomi (2).
                  
               
                     (2)
                  
                  
                     Lēmuma 2021/764/ES 8. panta 2. punktā ir noteikts, ka EPP sastāvā ir minētā lēmuma 9. pantā paredzētā neatkarīgā zinātniskā padome un minētā lēmuma 10. pantā paredzētā īpašā īstenošanas struktūra. Ar Komisijas 2021. gada 12. februāra Īstenošanas lēmumu C(2021) 953 īpašā īstenošanas struktūra tika izveidota kā izpildaģentūra saskaņā ar Padomes Regulas (EK) Nr. 58/2003 3. panta 3. punktu (3).
                  
               
                     (3)
                  
                  
                     Saskaņā ar Lēmuma 2021/764/ES 9. pantu Zinātniskajā padomē ir jābūt neatkarīgiem zinātniekiem, inženieriem un akadēmiskajiem darbiniekiem ar pašu augstāko reputāciju un atbilstīgām zināšanām, gan sievietēm, gan vīriešiem, dažādās vecuma grupās, kas nodrošina pētniecības jomu daudzveidību un ģeogrāfiskās izcelsmes dažādību un darbojas privātpersonas statusā un neatkarīgi no svešām interesēm. Zinātniskās padomes locekļi jāieceļ Komisijai saskaņā ar neatkarīgu un pārredzamu atlases procedūru, par kuru tā ir vienojusies ar Zinātnisko padomi un kura ietver atklātu apspriešanos ar zinātnieku sabiedrību un ziņojuma sagatavošanu Eiropas Parlamentam un Padomei.
                  
               
                     (4)
                  
                  
                     Lai nodrošinātu sekmīgu pāreju uz “Apvārsni Eiropu”, EPP Zinātniskā padome, kas izveidota ar Lēmumu C(2013) 8915, ir pagarināta ar Komisijas 2020. gada 16. decembra Lēmumu C(2020)9154 līdz Lēmuma 2021/764/ES spēkā stāšanās dienai.
                  
               
                     (5)
                  
                  
                     Lai nodrošinātu, ka “Apvāršņa Eiropas” īpašā programma tiek laikus īstenota, ar Lēmumu C(2013) 8915 izveidotā EPP Zinātniskā padome jau ir noteikusi sākotnējas nostājas, gaidot pasākumus, kas jāpieņem saskaņā ar Lēmuma 2021/764/ES 9. pantu. Minētās sākotnējās nostājas būtu jāapstiprina vai jānoraida Zinātniskajai padomei, kas tiek nodibināta ar šo lēmumu.
                  
               
                     (6)
                  
                  
                     Jāizklāsta noteikumi, kas nepieciešami Zinātniskās padomes darbībai.
                  
               
                     (7)
                  
                  
                     Jāievieš noteikumi, kas nodrošinās Zinātniskās padomes un EPP īpašās īstenošanas struktūras sadarbību.
                  
               
                     (8)
                  
                  
                     Zinātniskajai padomei jābūt piekļuvei dokumentiem un datiem, kas nepieciešami tās darbam saskaņā ar Eiropas Parlamenta un Padomes Regulu (ES) Nr. 2018/1725 (4).
                  
               
                     (9)
                  
                  
                     Lēmumā 2021/764/ES ir paredzēta atlīdzība Zinātniskās padomes locekļiem par viņu veiktajiem uzdevumiem. Ir jāizklāsta attiecīgi noteikumi.
                  
               
                     (10)
                  
                  
                     Lēmums C(2013) 8915 ir jāatceļ,
                  
               IR NOLĒMUSI ŠĀDI.
         
            1. pants
            Eiropas Pētniecības padomes nodibināšana
            Ar šo laika posmam no 2021. gada 12. maija līdz 2027. gada 31. decembrim tiek nodibināta Eiropas Pētniecības padome (“EPP”).
         
         
            2. pants
            Zinātniskās padomes locekļi
            
               1.   Zinātniskā padome sastāv no EPP priekšsēdētāja (“EPP priekšsēdētājs”) un vēl 21 locekļa. I pielikumā minētās 21 personu ieceļ pārējo Zinātniskās padomes locekļu amatā uz tajā noteikto pilnvaru termiņu.
            
            
               2.   Padomes locekļi veic uzdevumus neatkarīgi no ārējas ietekmes. Viņi tūlīt informē Komisiju par katru interešu konfliktu, kas var mazināt viņu objektivitāti.
            
            
               3.   Padomes locekļus ieceļ amatā uz termiņu, kas nepārsniedz četrus gadus un ko var vienreiz pagarināt. Padomes locekli var iecelt uz termiņu, kas ir īsāks par maksimālo, lai nodrošinātu padomes locekļu pakāpenisku rotāciju.
            
            
               4.   Pienācīgi pamatotos gadījumos, lai nodrošinātu Zinātniskās padomes veselumu un nepārtrauktību, Komisija pēc savas ierosmes var izbeigt padomes locekļa pilnvaru termiņu.
            
            
               5.   Ja loceklis atkāpjas no amata vai Komisija izbeidz viņa pilnvaras, ieceļams jauns loceklis. EPP priekšsēdētāja atkāpšanās vai pilnvaru termiņa izbeigšanās gadījumā Komisija uz ierobežotu laiku, kas nepieciešams jauna EPP priekšsēdētāja iecelšanai, var citu Zinātniskās padomes locekli vai bijušo EPP priekšsēdētāju iecelt par EPP priekšsēdētāja pienākumu izpildītāju.
            
         
         
            3. pants
            Zinātniskās padomes darbība
            
               1.   Zinātniskā padome pieņem savu reglamentu un rīcības kodeksu, kas attiecas uz konfidencialitāti, interešu konfliktu un persondatu apstrādi saskaņā ar Regulu (ES) 2018/1725.
            
            
               2.   Zinātniskā padome tiekas plenārsēdēs tik bieži, cik vajadzīgs tās darbam. Plenārsēžu protokolu kopsavilkumus publicē EPP vietnē.
            
            
               3.   Priekšsēdētājs var nolemt rīkot slēgtas sēdes saskaņā ar Zinātniskās padomes reglamentu.
            
            
               4.   Zinātniskā padome no savu locekļu vidus var izveidot pastāvīgas komitejas, darba grupas un citas struktūras īpašu Zinātniskās padomes uzdevumu veikšanai.
            
            
               5.   Ar šo lēmumu izveidotā Zinātniskā padome apstiprina vai noraida ar Lēmumu C(2013) 8915 izveidotās Zinātniskās padomes sākotnējās nostājas par pasākumiem, kas jāpieņem saskaņā ar Lēmuma 2021/764/ES 9. pantu.
            
         
         
            4. pants
            Sadarbība Eiropas Pētniecības padomes ietvaros
            Zinātniskā padome un īpašā īstenošanas struktūra nodrošina visu EPP darbību stratēģisko un operatīvo aspektu saskanību. EPP priekšsēdētājs, Zinātniskās padomes priekšsēdētāja vietnieki un īpašās īstenošanas struktūras direktors rīko regulāras koordinācijas sanāksmes, lai nodrošinātu efektīvu sadarbību.
         
         
            5. pants
            Dokumentu un datu sagāde
            
               1.   Komisija un īpašā īstenošanas struktūra sagādā Zinātniskajai padomei dokumentus, datus un atbalstu, kas vajadzīgs tās darbībai, ļaujot tai saskaņā ar Regulu (EK) Nr. 2018/1725 darboties patstāvīgi un neatkarīgi.
            
            
               2.   Ja piekļuvi dokumentiem un datiem vai persondatiem nevar atļaut tādu iemeslu dēļ, kas saistīti ar persondatu aizsardzību, konfidencialitāti, drošību vai vispārības interesēm, Komisija vai īpašā īstenošanas struktūra Zinātniskajai padomei rakstveidā dara zināmus minētos iemeslus, kā arī ar attiecīgo jautājumu saistītu informāciju, kuru tās uzskata par iesniedzamu atbilstoši spēkā esošajiem noteikumiem.
            
         
         
            6. pants
            Atlīdzība Zinātniskās padomes locekļiem, atskaitot EPP priekšsēdētāju
            Noteikumi par honorāriem par Zinātniskās padomes locekļu, atskaitot priekšsēdētāju, veiktajiem uzdevumiem, kā arī par viņu ceļa un uzturēšanās izdevumu atlīdzināšanu ir izklāstīti II pielikumā.
            Lēmums C(2013) 8915 tiek atcelts.
         
         
            Briselē, 2021. gada 12. maijā.
            
               
                  Komisijas vārdā –
               
               Mariya GABRIEL
               
                  Komisijas locekle
               
            
         
         
            (1)  Padomes 2013. gada 3. decembra Lēmums, ar ko izveido īpašo programmu, ar kuru īsteno Pētniecības un inovācijas pamatprogrammu “Apvārsnis 2020” (2014.–2020. gads), un atceļ Lēmumus 2006/971/EK, 2006/972/EK, 2006/973/EK, 2006/974/EK un 2006/975/EK (OV L 347, 20.12.2013., 965. lpp.).
         
            (2)  C(2013) 8915 (OV C 373, 20.12.2013., 23. lpp.).
         
            (3)  Padomes Regula (EK) Nr. 58/2003 (2002. gada 19. decembris), ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (OV L 11, 16.1.2003., 1. lpp.).
         
            (4)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
      
      
         
            I PIELIKUMS
            EPP Zinātniskās padomes locekļi 2021. gada 12. maijā
            
                        Vārds un iestāde
                     
                     
                        Pilnvaru termiņa beigas
                     
                  
                        
                           Geneviève ALMOUZNI, CNRS/Institut Curie Research Centre, Parīze
                     
                     
                        2023. gada 30. jūnijs
                     
                  
                        
                           Manuel ARELLANO, Center for Monetary and Financial Studies, Madride
                     
                     
                        2022. gada 31. decembris
                     
                  
                        Paola BOVOLENTA, Universidad Autónoma de Madrid
                     
                     
                        2022. gada 31. decembris
                     
                  
                        
                           Margaret BUCKINGHAM, Pasteur Institute, Parīze
                     
                     
                        2021. gada 31. decembris
                     
                  
                        Eveline CRONE, Leiden University
                     
                     
                        2023. gada 31. decembris
                     
                  
                        Ben FERINGA, University of Groningen
                     
                     
                        2022. gada 31. decembris
                     
                  
                        
                           Mercedes GARCÍA-ARENAL, Centro de Ciencias Humanas y Sociales, Madride
                     
                     
                        2023. gada 30. jūnijs
                     
                  
                        
                           Gerd GIGERENZER, Max-Planck-Institut für Bildungsforschung, Berlīne
                     
                     
                        2023. gada 31. decembris
                     
                  
                        Liselotte HOJGAARD, University of Copenhagen
                     
                     
                        2024. gada 31. decembris
                     
                  
                        Dirk INZÉ, University of Ghent
                     
                     
                        2024. gada 31. decembris
                     
                  
                        
                           Andrzej JAJSZCZYK, AGH University of Science and Technology, Krakova
                     
                     
                        2022. gada 31. decembris
                     
                  
                        Eystein JANSEN, University of Bergen
                     
                     
                        2023. gada 30. jūnijs
                     
                  
                        
                           Michael KRAMER, Max Planck Institute for Radio Astronomy, Bonna
                     
                     
                        2021. gada 31. decembris
                     
                  
                        Rodrigo MARTINS, European Academy of Science
                     
                     
                        2024. gada 31. decembris
                     
                  
                        
                           Kurt MEHLHORN, Max-Planck Institute for Informatics, Zārbrikene
                     
                     
                        2022. gada 31. decembris
                     
                  
                        
                           Nicola SPALDIN, ETH, Cīrihe
                     
                     
                        2024. gada 31. decembris
                     
                  
                        
                           Jesper QUALMANN SVEJSTRUP, the Francis Crick Institute, Londona
                     
                     
                        2022. gada 31. decembris
                     
                  
                        Barbara ROMANOWICZ, Berkeley Seismological Laboratory
                     
                     
                        2021. gada 31. decembris
                     
                  
                        Nektarios TAVERNARAKIS, Institute of Molecular Biology and Biotechnology, Foundation for Research and Technology – Hellas
                     
                     
                        2022. gada 31. decembris
                     
                  
                        Milena ŽIC FUCHS, University of Zagreb
                     
                     
                        2023. gada 31. decembris
                     
                  
                        Alice VALKÁROVÁ, Czech Science Foundation
                     
                     
                        2024. gada 31. decembris
                     
                  
      
      
         
            II PIELIKUMS
            Noteikumi par 6. pantā minēto atlīdzinājumu Zinātniskās padomes locekļiem, atskaitot EPP priekšsēdētāju
            
               1.   
               
                  Zinātniskās padomes locekļu, atskaitot EPP priekšsēdētāju, honorārus, kā arī viņu uzdevumu izpildē radušos ceļa un uzturēšanās izdevumus sedz īpašā īstenošanas struktūra pēc līguma, kurā iekļauti 2.–7. punktā izklāstītie nosacījumi.
               
            
            
               2.   
               
                  Zinātniskās padomes priekšsēdētāja vietnieku honorārs ir 3 500 EUR par pilnīgu plenārsēdes apmeklējumu un 1 750 EUR par daļēju apmeklējumu.
               
            
            
               3.   
               
                  Pārējo 1. punktā minēto Zinātniskās padomes locekļu honorārs ir 2 000 EUR par pilnīgu plenārsēdes apmeklējumu un 1 000 EUR par daļēju apmeklējumu.
               
            
            
               4.   
               
                  Zinātniskās padomes locekļu un priekšsēdētāja vietnieku, kas darbojas atbildīgā amatā, kas ir jomas koordinators, pastāvīgās komitejas priekšsēdētājs, koordinācijas komitejas loceklis vai darba grupas priekšsēdētājs, papildu honorārs ir 2 250 EUR gadā (proporcionāli mazāks, ja darbojas mazāk par gadu) par katru funkciju. Zinātniskās padomes locekļiem un priekšsēdētāja vietniekiem var būt vairākas tādas funkcijas, un par tām attiecīgi atlīdzina.
               
            
            
               5.   
               
                  Honorāra maksājumu apstiprina īpašās īstenošanas struktūras direktors vai viņa vietnieks, pamatojoties uz dalībnieku sarakstu, ko apstiprinājis EPP priekšsēdētājs un īpašās īstenošanas struktūras direktors vai viņu vietnieki. Dalībnieku sarakstā norāda, vai katrs loceklis apmeklējis visu plenārsēdi (pilnīgs apmeklējums) vai tikai daļu (daļējs apmeklējums).
               
            
            
               6.   
               
                  Papildu honorāra maksājumus apstiprina īpašās īstenošanas struktūras direktors vai viņa vietnieks, pamatojoties uz locekļa iecelšanu katrā amatā, ko apstiprinājis EPP priekšsēdētājs.
               
            
            
               7.   
               
                  Attiecībā uz sanāksmēm, kas nav plenārsēdes, īpašā īstenošanas struktūra attiecīgā gadījumā Zinātniskās padomes locekļiem atlīdzina viņu darbībai nepieciešamos ceļa un uzturēšanās izdevumus saskaņā ar viņu līgumu un Komisijas noteikumiem par atlīdzību ārējiem ekspertiem (1).
               
            
            
               8.   
               
                  Honorārus un ceļa un uzturēšanās izdevumus sedz no īpašās programmas, kas izveidota ar Lēmumu 2021/764/ES, darbības budžeta.
               
            
            
               (1)  Komisijas Lēmums C(2021) 3402.